આ વાનગી છે રાજકોટની પ્રખ્યાત લીલી ચટણી. રાજકોટનો ચેવડો અને પેંડા તો પૉપ્યુલર છે જ, પણ આ બન્ને વરાઇટીની સાથે રાજકોટની લીલી ચટણી પણ જાણીતી છે. ફ્રિજમાં છ મહિના સુધી ટકી શકતી આ લીલી ચટણી દાળિયા અને મરચાંમાંથી બનાવવામાં આવે છે અને એમાં ખટાશ માટે લીંબુનાં ફૂલ પણ નાખવામાં આવે છે. તીખાશ અને ખટાશનો આ સંગમ ચટાકેદાર હોય છે. સામાન્ય રીતે આ ચટણી ચેવડા સાથે ખાવાની હોય છે; પણ સૌરાષ્ટ્રમાં આ ચટણી એ હદે પૉપ્યુલર થઈ ગઈ છે કે હવે તો એનો ઉપયોગ દાબેલીથી લઈને ખમણ, સૅન્ડવિચ, ભજિયાં, ખાંડવી અને હૉટ ડૉગ સુધ્ધામાં કરવામાં આવે છે. અમુક નાની રેસ્ટોરાંમાં તો પીત્ઝાની સાથે કેચપ તો આપવામાં આવે જ છે, સાથે લીલી ચટણી પણ આપવામાં આવે છે. ચાઇનીઝ આઇટમમાં પણ લીલી ચટણી આપવામાં આવતી હોય એવી પણ રેસ્ટોરાં રાજકોટમાં છે. રાજકોટની આ ચટણી વિશે સંજીવ કપૂર કહે છે, ‘મેં એવું સાંભળ્યું હતું કે આ ગ્રીન ચટણી ટેરિફિક ટેસ્ટી છે એટલે એ કેવી રીતે બને છે એ મારે જોવું હતું. રાજકોટ આવ્યો ત્યારે એ બેનિફિટ લીધો અને એ ચટણી બનાવવાની ટેક્નિક જાણી લીધી.’